- ዓሞፄ ማፃኣፖ
- <
- 1
- >

ዓሞፄ ማፃኣፖ
ዓይፆ ካሮ
ዓሞፄ ጌይንታ ዓሢ ፆኦሲ ማሊሢ ኬኤዚሢና ኮሺ ዔርቴ ዓሲቱዋሴ፤ ፆኦሲ ማሊሢ ኬኤዚሢ ዛላ ታማሪ ዔሬ ባኣዚያ ባኣሴ (7፡14)። ጋዓንቴ ኬዶ ዛሎ ዓጮ ካኣቶ ዴማ ዎርቃ ዴሮም ኪኢታ ዔኪ ዴንዳንዳጉዲ ናንጊና ናንጋ ጎዳ ዒዛ ዳካዛ ዪሁዳይዳ ቴቆዓ ጌይንታ፥ ዒዚ ናንጋ ጉርዶ ሃሺ ዴንዴኔ። ዬካፓ ጊንሣ ዒስራዔኤሌ ዓሶኮ ካኣዦ ካኣሽኮ ዔርቴ ቤዞ፥ ቤኤቴኤሌ ካታሞ ዴንዴኔ።
ሃኖ ማፃኣፖይዳ ቤርታሲጋፓ ዓሞፄ ዬኖ ቤዞይዳ ዓኣ ሜሌ ዴሮ ዻቢንቴያ ማሂ ጎራኔ፤ ዬካፓ ሃሣ ዒስራዔኤሌ ዴሮ፥ ባሼና ጊንሣ ዖርጎቹሞና ሜታባኣያ ዖቶርቂ ናንጋ ዓሶ ጎራኔ። ዔያታ ዴሮ ቡራያ፤ ሃሣ ዓይሌ ማሂ ዎልቄና ዎይሣ ዓሲኬ። ዬያቶይዳፓ ባሼ ዓሳ ናንጊና ናንጋ ጎዳ ሃሺ ሜሌ ፆኦሲ ካኣሽካያ ማዔቴያ ናንጊና ናንጋ ጎዳ ዔያቶ ካፓንዳኔ ጌይ ዔያታ ጉሙርቃኔ። ዔያታ ማዼ ጎሞ ዛሎና ናንጊና ናንጋ ጎዳ ዔያቶይዳ ሜቶ ዓጋንዳያ ማዒፆ ዓሞፄ ዔያቶም ሂዚ ጌይ ኬኤዜኔ፦
«ፑርታ ዒፁዋቴ፥ ኮሺ ናሽኩዋቴ፤ ዎጎ ዎጎ ጶኦኮይዳ ፒዜ ዎጊፆ ሃሺ ዎቢሺፖቴ፤ ዬያ ዒንሢ ማዼቴ ናንጊና ናንጋ ጎዳ ማዔ ቢያ ባኮ ዎይሣ ጎዳሢ ፒኢጫዺ ዓቴ ዒስራዔኤሌ ዓሶ ጎዖንቴ ማኣራንዳያናንዳኔ።» (5፡15)
ማፃኣፔላ ዱማ ዱማ ዓርቄ ባኮ
ሜሌ ዴራ ማዼ ጎሞ ዛሎ ዔካንዳ ሜቶ (1፡1—3፡2)
ዒስራዔኤሌንታ ሳማሪያ ካታሞንታ ባይቃንዳሢ ዛሎ (3፡3—6፡14)
ዒስራዔኤሌይዳ ዓጊንታንዳ ሜቶ ዛሎ ዓሞፄም ፆኦሲ ፔጋሲ ዻዌ ዶንጎ ባኣዚ (7፡1—9፡10)
ዒስራዔኤሌም ሃጊ ቤርታ ዓኣ ጉሙርሳ ዎዛ (9፡11-15)
1
1 ዖኦዚያ ጎዖሢ ዪሁዳይዳ፤ ዮዓኣሴ ናኣዚ ዒዮርቢዓሜ ዒስራዔኤሌይዳ ካኣታዺ ዓኣ ዎዶና ቴቆዓ ጉርዶይዳ ቆልሞ ሄንቃ ዓሶፓ ፔቴ፥ ዓሞፄ ጌይንታስኬይ ዒስራዔኤሌ ዓሶ ዛሎ ፆኦሲ ማሊሢ ሂዚ ጌይ ኬኤዜኔ፤ ዬያ ዒ ኬኤዛንዳሢኮ ላምዖ ሌዔኮ ቤርታ ዒኢካ ሳኣ ዓጊፄኔ። 2ካኣቶ. ማ 15፡1-7፤ 14፡23-29፤ 2ፆኦሲ. ዓሃኬ 26፡1-23።
2 ዓሞፄ ዒማና ሂዚ ጌዔኔ፦
«ናንጊና ናንጋ ጎዳ ፂዮኔ ዹኮይዳ ዴይ
ጉጉዻ ዞቢጉዲ ዒጊቻ ዑኡሲ ዋይዚሳኔ፤
ዒ ጋዓ ባካ ዬሩሳላሜፓ ማኣሚ ዋይዚንታኔ፤
ቆልሞ ሄንቃ ዓሳ ሄንቃ ቤዛ ዓኣ ማኣታ ቆልሞኮ ሹላንዳኔ፤
ቄርሜሎሴ ዹኮይዳኣ ዋርቂ ዓኣ ባካኣ ቢያ ሜላንዳኔ።» ዒዩ. 3፡16።
ናንጊና ናንጋ ጎዳ ዒስራዔኤሌኮ ዓሺኒ ማዔ ዓጮይዳ ዓጌ ሜቶ
ሶኦሪያ
3 ናንጊና ናንጋ ጎዳ ሂዚ ጋዓኔ፦ «ዴማስቆ ዴራ ማዼ ሃይማኬ ጌይንቱዋ ጎሞ ዛሎ ቲኢሩዋዖ ሜቶ ታኣኒ ዔያቶይዳ ዓጋንዳኔ፤ ዔያታ ዓቺ ማላ ሺራ ቶኪ ዓኣ ዓንጊና ሃኣኮ ሺርኮ ጎይሢ ጌሌዓዴ ዴሮኮ ጊዶ ሄርቂ ሃንቲ ሜቶ ቤኤዜኔ። ዒሲ. 17፡1-3፤ ዔር. 49፡23-27፤ ዛካ. 9፡1። 4 ካኣቲ ሃዛዔኤሌኮ ካኣቱሞ ባይዛንዳ ታሚ ታኣኒ ዓጋንዳኔ፤ ዬይ ታማ ካኣቲ፥ ቤንሃዳዴ ኬልቂ ኮሼ ዲፆ ሙዓንዳኔ። 5 ዴማስቆ ካታሞ ጌሎ ካሮ ዎዾ ዓንጎ ታኣኒ ቢያ ሜንሣንዳኔ፤ ዓዌኔ ዶኦጮይዳ ናንጋ ዴሮንታ ቤትዔዴኔ ካኣቲንታ ታኣኒ ባይዛንዳኔ፤ ሶኦሪያ ዴራ ዲዒንቲ ቂኢሬ ዓጮ ዔውታንዳኔ።»
ፒሊስፄኤሜ
6 ናንጊና ናንጋ ጎዳ ሂዚ ጋዓኔ፦ «ጋኣዛ ካታሞ ዴራ ማዼ ሃይማኬ ጌይንቱዋ ጎሞ ዛሎ ቲኢሩዋዖ ሜቶ ታኣኒ ዔያቶይዳ ዓጋንዳኔ፤ ዔያታ ዲዒ ዔካ ዴሮ ቢያ ዔዶኦሜ ዓሶም ሻንቼኔ። ዒሲ. 14፡29-31፤ ዔር. 47፡1-7፤ ሂዚ. 25፡15-17፤ ዒዩ. 3፡4-8፤ ሶፖ. 2፡4-7፤ ዛካ. 9፡5-7። 7 ዬያሮ ታኣኒ ጋኣዛ ካታሞኮ ኬኤሎ ዲፆይዳ ታሚ ዓጋንዳኔ፤ ዔያቶኮ ዬያ ዋርዲዮ ዬይ ታማ ሙዓንዳኔ። 8 ዓሽዶዴይዳ ናንጋ ዴሮንታ ዓስቄሎና ካኣቲንታ ታኣኒ ባይዛንዳኔ፤ ዔቅሮኦኔ ካታማ ናንጋ ዴሮይዳኣ ታኣኒ ሜቶ ዓጋንዳኔ፤ ፒሊስፄኤሜፓ ቶሊ ዓቴ ዓሳኣ ሃይቃንዳኔ።»
ፂኢሮሴ
9 ናንጊና ናንጋ ጎዳ ሂዚ ጋዓኔ፦ «ፂኢሮሴ ካታሞ ዴራ ማዼ ሃይማኬ ጌይንቱዋ ጎሞ ዛሎ ቲኢሩዋዖ ታኣኒ ሜቶ ዔያቶይዳ ዓጋንዳኔ፤ ዔያታ ዎላ ሳላዼ ዴሮ ቦንቹዋዖ ዲዒ ዔኬ ዓሶ ዔዶኦሜ ዓሶም ሻንቼኔ። 10 ዬያሮ ፂኢሮሴ ካታሞኮ ኬኤሎ ዲፆይዳ ታሚ ታኣኒ ዓጋንዳኔ፤ ዔያቶኮ ዬያ ዋርዲዮ ዬይ ታማ ሙዓንዳኔ።» ዒሲ. 23፡1-8፤ ሂዚ. 26፡1—28፡19፤ ዒዩ. 3፡4-8፤ ዛካ. 9፡1-4፤ ማቲ. 11፡21-22፤ ሉቃ. 10፡13-14።
ዔዶኦሜ
11 ናንጊና ናንጋ ጎዳ ሂዚ ጋዓኔ፦ «ዔዶኦሜ ዴራ ማዼ ሃይማኬ ጌይንቱዋ ጎሞ ዛሎ ቲኢሩዋዖ ሜቶ ታኣኒ ዔያቶይዳ ዓጋንዳኔ፤ ዔያታ ፔኤኮ ዒጊኖ፥ ዒስራዔኤሌ ዓሶ ጬንቾ ዓራፖና ዎዺ ዎዺ ዳውሴኔ፤ ዔያቶ ዳውሲ ዓርቃዖዋ ሚጪንቲቃይዶ ዔያታ ዎዼኔ፤ ዔያቶይዳ ታኣኒ ዻጋዼ ዻጋ ታኣኮ ማዖ ዒፄኔ፤ ዒሲ. 34፡5-17፤ 63፡1-6፤ ዔር. 49፡7-22፤ ሂዚ. 25፡12-14፤ 35፡1-15፤ ዓብዲ. 1-14፤ ሚል. 1፡2-5። 12 ዬያሮ ቴማኣኔ ካታሞይዳ ታኣኒ ታሚ ዓጋንዳኔ፤ ዬይ ታማ ቦፂራ ዋርዲዮዋ ሙዓንዳኔ።»
ዓሞኦኔ
13 ናንጊና ናንጋ ጎዳ ሂዚ ጋዓኔ፦ «ዓሞኦኔ ዴራ ማዼ ሃይማኬ ጌይንቱዋ ጎሞ ዛሎ ቲኢሩዋዖ ሜቶ ታኣኒ ዔያቶይዳ ዓጋንዳኔ፤ ዔያታ ፔኤኮ ዓጮ ዳልጊሻኒ ዖሌ ዖሎና ጌሌዓዴይዳ ናንጋ፥ ጎጶይንዳሢኮ ጎጶ ዔያታ ዳርዚ ዳርዚ ላኣሌኔ። ዔር. 49፡1-6፤ ሂዚ. 21፡28-32፤ 25፡1-7፤ ሶፖ. 2፡8-11። 14 ዬያሮ ታኣኒ ራኣባ ካታሞኮ ኬኤሎ ዲፆይዳ ታሚ ዓጋንዳኔ፤ ዬይ ታማ ዬያ ዋርዲዮ ሙዓንዳኔ፤ ያዺ ማዔስካፓ ዖሎ ዓቦና ሞርካ ዔያቶ ዎዺ ዎዺ ሜርቶ ሌሊ ሜርታያ ማዓንዳኔ፤ ዖሎ ዖላ ዓሳ ዓልጎ ዢባሬጉዲ ሩኡሪ ዔያቶይዳ ዬዓንዳኔ፤ 15 ዔያቶኮ ካኣቲንታ ዼኤፖ ዼኤፖ ቢታንታ ዓኣ ዓሶንታ ዲዒንቲ ዔውታንዳኔ።» ጋዓኔ ናንጊና ናንጋ ጎዳሢ።

- ዓሞፄ ማፃኣፖ
- <
- 1
- >

1:1 2ካኣቶ. ማ 15፡1-7፤ 14፡23-29፤ 2ፆኦሲ. ዓሃኬ 26፡1-23።

1:2 ዒዩ. 3፡16።

1:3 ዒሲ. 17፡1-3፤ ዔር. 49፡23-27፤ ዛካ. 9፡1።

1:6 ዒሲ. 14፡29-31፤ ዔር. 47፡1-7፤ ሂዚ. 25፡15-17፤ ዒዩ. 3፡4-8፤ ሶፖ. 2፡4-7፤ ዛካ. 9፡5-7።

1:10 ዒሲ. 23፡1-8፤ ሂዚ. 26፡1—28፡19፤ ዒዩ. 3፡4-8፤ ዛካ. 9፡1-4፤ ማቲ. 11፡21-22፤ ሉቃ. 10፡13-14።

1:11 ዒሲ. 34፡5-17፤ 63፡1-6፤ ዔር. 49፡7-22፤ ሂዚ. 25፡12-14፤ 35፡1-15፤ ዓብዲ. 1-14፤ ሚል. 1፡2-5።

1:13 ዔር. 49፡1-6፤ ሂዚ. 21፡28-32፤ 25፡1-7፤ ሶፖ. 2፡8-11።

© 2008 BSE